Første kvartal i 2016 viser én tydelig ting: Bilkøbere i Norden ikke er bange for at kaste sig over modeller med batterier og ladestik.

I alt blev der i Norden (Danmark, Norge, Sverige og Finland - Island er ikke medtaget i opgørelsen) solgt 13.896 batteribiler, hvoraf de 7.541 var rene elbiler. I Norge var en fjerdedel af alle nye biler batteridrevne, og Finland satte salgsrekord med 390 styk.

Men i Danmark kørte blot 242 elbiler ud fra forhandlerne i årets tre første måneder.

Det viser en ny opgørelse, som konsulentvirksomheden Insero har udarbejdet.

I den totale opgørelse slås rene elbiler og plugin-hybridbiler sammen. Men en opdeling viser, at salget af plugin-hybridbiler nu nærmer sig salget af elbiler, hvis man ser på hele Norden.

Læs også: Fald i elbilsalg skyldes ikke kun afgiften

Salget af plugin-hybridbiler overstiger nu salget af rene elbiler i alle de nordiske lande undtagen Norge. Illustration: Insero

Siden 2010 er salget af biler som kan oplades via et elstik, været støt stigende i Norden. Siden første januar 2016 er tallet steget til 114.132 biler for Norge, Sverige, Finland og Danmark. Illustration: Insero

Samlet set var cirka 5 procent af alle de biler, som blev solgt i de fire nordiske lande, med batterier. Men som det kan ses, står Norge for langt den største andel. Det er også her, at køberne opnår de største afgiftsfordele.

Læs også: Amerikanske forskere udvikler 20 kW trådløst ladesystem til elbiler

Omvendt er der i Finland ikke nogen rabat på elbiler. Alligevel blev der solgt 390 styk i første kvartal, heraf var de 312 plugin-hybridbiler. Det er en stigning på 80 procent for plugin-hybridbiler sammenlignet med sidste år.

Dansk afgift slår igennem

Så mens det går godt med salget i de andre nordiske lande, er markedet i Danmark nærmest forsvundet. Salget er faldet med 65 procent sammenlignet med samme periode sidste år:

»Den trinvise introduktion af elbiler i det normale skattesystem i Danmark har, som ventet, haft en markant effekt på salget af elbiler. Hvor vi i 2015 så 1.185 nye batteridrevne biler på vejene i gennemsnit pr. kvartal, har vi i første kvartal af 2016 set et salg på blot 242 batteridrevne biler,« siger Søren Bernt Lindegaard, der er konsulent ved Insero.

Den nye afgift på rene elbiler har tilsyneladende fået kunderne til at skifte fokus mod plugin-hybridbiler. Salget af disse udgør nu 60 procent af markedet i Danmark.